“คิม โยจอง” จวกรมต.ต่างประเทศโสมขาว “ยโสโอหัง” หลังวิจารณ์มาตรการคุม “โควิด” เกาหลีเหนือ
"คิม โยจอง" จวกรมต.ต่างประเทศโสมขาว "ยโสโอหัง" หลังวิจารณ์มาตรการคุม "โควิด" เกาหลีเหนือ
9 ธ.ค. 2563

สำนักข่าวกลางเกาหลี (KCNA) ของทางการเกาหลีเหนือ รายงานว่า คิม โยจอง น้องสาวของนายคิม จองอึน ผู้นำเกาหลีเหนือ กล่าวประณามเกาหลีใต้ที่ดูถูกความพยายามของเกาหลีเหนือในการควบคุมการแพร่ระบาดของไวรัสโควิด-19
โดยความเคลื่อนไหวดังกล่าวมีขึ้นหลังเมื่อต้นเดือนนี้ นางคัง คยอง ฮวา รัฐมนตรีต่างประเทศของเกาหลีใต้ กล่าวในระหว่างการเยือนบาห์เรนว่า “เป็นเรื่องยากที่จะเชื่อได้ว่าเกาหลีเหนือไม่มีผู้ติดเชื้อโควิด-19 ในประเทศ อย่างที่เกาหลีเหนือได้ประกาศไว้”
ทั้งนี้ KCNC ระบุว่า คิม โยจอง เรียกคำพูดของนางคังว่าเป็นการแสดงความคิดเห็นที่ยโสโอหัง พร้อมระบุว่าเธอทำให้ความสัมพันธ์ระหว่างสองเกาหลีสั่นคลอน
นอกจากนี้ คิม โยจอง ซึ่งดำรงตำแหน่งในคณะกรรมการกลางของพรรคแรงงาน ซึ่งเป็นพรรครัฐบาลเกาหลีเหนือ กล่าวเสริมว่า “เราจะไม่มีวันลืมคำพูดของเธอ และเธออาจต้องชดใช้อย่างมหาศาล”
ทั้งนี้ เมื่อเดือนต.ค.ที่ผ่านมา นายคิม จอง อึน เปิดเผยว่า เกาหลีเหนือไม่พบผู้ติดเชื้อโควิด-19 ภายในประเทศ โดยได้เพิ่มมาตรการเพื่อหลีกเลี่ยงการแพร่ระบาดของไวรัสโควิด-19 เช่น การตัดการจราจรเข้าและออกจากจีนและรัสเซีย